b'\n_START_ARTICLE_\nSpinello Aretino\n_START_PARAGRAPH_\nSpinelas Aretinas (it. Spinello Aretino, tikr. Spinello di Luca Spinelli, apie 1346 \xe2\x80\x93 1410 m.) \xe2\x80\x93 ital\xc5\xb3 v\xc4\x97lyvosios gotikos, protorenesanso dailininkas i\xc5\xa1 Areco.\n_START_SECTION_\nBiografija\n_START_PARAGRAPH_\nSpinelas gim\xc4\x97 apie 1346 m. Arece. Jis buvo kil\xc4\x99s i\xc5\xa1 vietos amatinink\xc5\xb3, daugiausiai metalo dirbini\xc5\xb3 meistr\xc5\xb3 gimin\xc4\x97s. Pravard\xc4\x97 Aretino rei\xc5\xa1kia \xe2\x80\x9ei\xc5\xa1 Areco\xe2\x80\x9c. Spinelas tikriausiai mok\xc4\x97si pas vietos tapytoj\xc4\x85 Andrea di Nerio, kurio \xc4\xaftakos p\xc4\x97dsak\xc5\xb3 galima \xc4\xaf\xc5\xbevelgti ankstyvojoje Spinelo freskoje \xe2\x80\x9e\xc5\xa0v. Marija ir \xc5\xa1ventieji su r\xc4\x97m\xc4\x97ju\xe2\x80\x9c. I\xc5\xa1kart po 1780 m. Spinelas Aretinas persik\xc4\x97l\xc4\x97 \xc4\xaf Luk\xc4\x85, kur jo stilius buvo paveiktas vietos mokyklos dailinink\xc5\xb3, ypa\xc4\x8d Angelo Puccinelli. 1384 m. dokumentuota Spinelo sukurta altorin\xc4\x97 tapyba olivetie\xc4\x8di\xc5\xb3 vienuoli\xc5\xb3 ba\xc5\xbeny\xc4\x8diai Lukoje. Didelis Spinelo tapybos poliptikas, kurio centrin\xc4\x97 panel\xc4\x97 (dabar dingusi) datuota 1385 m., buvo olivetie\xc4\x8di\xc5\xb3 ba\xc5\xbeny\xc4\x8dioje Romoje._NEWLINE_1386 m. Spinelas Aretinas dokumentuotas Arece ir 1387 m. \xe2\x88\x92 Florencijoje, kur jam buvo u\xc5\xbemok\xc4\x97ta u\xc5\xbe dviej\xc5\xb3 statul\xc5\xb3 projektus katedros fasadui. Ma\xc5\xbedaug tuo metu Florencijos Alberti gimin\xc4\x97 u\xc5\xbesak\xc4\x97 dailininkui du darbus: fresk\xc5\xb3 cikl\xc4\x85 \xc5\xa0v. Benedikto gyvenimo motyvais San Miniato al Monte ba\xc5\xbeny\xc4\x8dios vienuolyno zakristijoje (atliktas apie 1387\xe2\x88\x9288 m.) ir cikl\xc4\x85 \xc5\xa0v. Kotrynos Aleksandriet\xc4\x97s gyvenimo motyvais Santa Caterina in Antella priva\xc4\x8dioje Alber\xc4\x8di\xc5\xb3 oratorijoje u\xc5\xbe Florencijos rib\xc5\xb3. 1390\xe2\x88\x921391 m. dailininkas suk\xc5\xabr\xc4\x97 fresk\xc5\xb3 cikl\xc4\x85 \xc5\xa0v. Efezo ir Pontito gyvenim\xc5\xb3 tema Camposanto kapin\xc4\x97se Pizoje. Po to dirbo Florencijoje, k\xc5\xabr\xc4\x97 fresk\xc5\xb3 cikl\xc4\x85 \xc5\xa0v. Jono Krik\xc5\xa1tytojo gyvenimo tema Santa Maria del Carmine ba\xc5\xbeny\xc4\x8dioje (nei\xc5\xa1lik\xc4\x99s). 1395\xe2\x88\x921397 m. dailininkas min\xc4\x97tas Arece._NEWLINE_1399\xe2\x88\x921401 m. Spinelas Aretinas v\xc4\x97l dirbo Florencijoje, bendradarbiavo ties did\xc5\xbeiojo altoriaus k\xc5\xabrimu Santa Felicita ba\xc5\xbeny\xc4\x8dioje. 1404 m. pabaigoje dailininkas dirbo Sienoje, kur k\xc5\xabr\xc4\x97 freskas vietos katedroje (nei\xc5\xa1likusios). Svarbiausiu jo u\xc5\xbesakymu buvo fresk\xc5\xb3 ciklas popie\xc5\xbeiaus Aleksandro III gyvenimo tema Sienos rotu\xc5\xa1\xc4\x97je (Palazzo Pubblico). \xc5\xa0iuose darbuose jam pad\xc4\x97jo s\xc5\xabnus Parri Spinelli. Aretinas Spinelas mir\xc4\x97 1410 m. kovo 14 d. Arece. Savo k\xc5\xabryboje jis da\xc5\xbenai skolinosi id\xc4\x97jas i\xc5\xa1 kit\xc5\xb3 dailinink\xc5\xb3, ypa\xc4\x8d i\xc5\xa1 D\xc5\xbeoto, ta\xc4\x8diau i\xc5\xa1vyst\xc4\x97 sav\xc4\x85 dr\xc4\x85s\xc5\xb3 ir i\xc5\xa1rai\xc5\xa1king\xc4\x85 stili\xc5\xb3, kuris paveik\xc4\x97 v\xc4\x97lyvuosius Lorenzo Monaco ir Lorenzo Ghiberti gotikinius darbus, o jo d\xc4\x97mesys D\xc5\xbeoto k\xc5\xabrybai ir monumentalumo pajautimas padar\xc4\x97 \xc4\xaftakos Maza\xc4\x8dui.'